《莱石茶酒器寄邵先生作诗代书》
宋代·王益柔

宝刀切石如春泥，雕剜成器青玻璃。
吾尝阅视得而有，惜不自用长提携。
前时过君铜驼陌，门巷深僻无轮蹄。
呼儿烹茶酌白酒，陶器自称藿与藜。
爱君居贫趣间放，一语不涉青云梯。
嗟予都城走尘土，日远樽杓愁盐齑。
缄封不启置墙角，顿撼时作琼瑶嘶。
争如特寄邵高士，书帙几杖同幽栖。
荷锄剩治田间秽，抱瓮勤灌园蔬畦。
明年春酒或共酌，为我扫石临清溪。

作者简介：王益柔（1015—1086）字胜之，河南（今河南洛阳）人，王曙之子，用荫入官。庆历四年（1044）以殿中丞召试，除集贤校理。庆历四年，预苏舜钦进奏院会，醉作《傲歌》，黜监复州酒税。神宗时，累迁知制诰，直学士院，先后知蔡、扬、毫州和江宁、应天府。元祐元年卒，年七十二。《宋史》、《东都事略》有传。《全宋词》录其词一首。